時宰相生日樂府三首  其一
作者：周紫芝
朝代：宋

paragraphs: 帝居七星中紫宸，黄金掣銷天開門。
中人傳詔不動塵，御府拜賜天爐芬。
鬱金蘇合百和匀，雙虬鏤合盤雕紋。
雲錦織帕勞天孫，金狻猊擁春空雲。
流霞一酌千日醺，壽公遐齡天語温。
朱絃白雪聲調新，洞庭之樂人皆聞。
官家異禮尊帝臣，八師七友無此勳。
聖賢一出五百歲，開闢以來能幾人。
東方曼倩何足數，三食仙桃識王母。
何當移植上林中，歲歲年年見花吐。
溪上人家自一川，武陵邂逅非神仙。
但令父老不識戰，人間何處無桃源。
自從罷武得生活，垂髫小女皆能言。
肯爲八方開壽域，廟堂政要公調元。